SK Úradný vestník Európskej únie C 69/1

Stanovisko Európskeho hospodárskeho a sociálneho výboru na tému

Návrh rozhodnutia Európskeho parlamentu a Rady, ktorým sa ustanovuje osobitný program „Boj proti násiliu (Daphne), drogová prevencia a informovanosť“ na obdobie rokov 2007 až 2013 ako súčasť všeobecného programu „Základné práva a spravodlivosť“

Návrh rozhodnutia Rady, ktorým sa ustanovuje osobitný program „Základné práva a občianstvo“ na obdobie rokov 2007 až 2013 ako súčasť všeobecného programu „Základné práva a spravodlivosť“

Návrh rozhodnutia Európskeho parlamentu a Rady, ktorým sa ustanovuje osobitný program „Civilná justícia“ na obdobie rokov 2007 až 2013 ako súčasť všeobecného programu „Základné práva a spravodlivosť“

KOM(2005) 122, konečné znenie – 2005/0037 (COD) – 2005/0038 (CNS) – 2005/0040 (COD)

(2006/C 69/01)

Rada sa 19. júla 2005 rozhodla podľa článku 262 Zmluvy o založení Európskeho spoločenstva prekonzultovať s Európskym hospodárskym a sociálnym výborom stanovisko k navrhovanel téme.

Odborná sekcia pre zamestnanosť, sociálne veci a občianstvo, poverená vypracovaním návrhu stanoviska výboru v danej veci, prijala svoje stanovisko 8. decembra 2005. Spravodajkyňou bola pani King.

Európsky hospodársky a sociálny výbor prijal na svojom 423. plenárnom zasadnutí 18. a 19. januára 2006 (schôdza z 19. januára 2006) 122 hlasmi za, 2 hlasmi proti, pričom 2 členovia sa hlasovania zdržali, nasledujúce stanovisko:

1. Situácia v danej problematike

1.1 Európska rada a Európska komisia prijali päťročný akčný plán, ktorým sa zavádza Haagsky program na posilnenie spoločného priestoru slobody, bezpečnosti a spravodlivosti.

1.2 EHSV práve pripravuje svoje stanovisko k oznámeniu Komisie Rade a Európskemu parlamentu – Haagsky program: Desať priorít na nasledujúcich päť rokov – Partnerstvo pre európsku obnovu v priestore slobody, bezpečnosti a spravodlivosti (1). V stanovisku sa konštatuje, že Haagsky program „má teraz zložitú úlohu upevniť a podporiť vytvorenie spoločného priestoru slobody, bezpečnosti a spravodlivosti“. V tomto stanovisko EHSV zdôrazňuje dôležitosť spravodlivého vyváženia všetkých troch rozmerov slobody, bezpečnosti a spravodlivosti, aby nedošlo k zasahovaniu do základných hodnôt (ľudských práv a občianskych slobôd) a demokratických princípov (zákonnosti), ktoré sú spoločné celej Európskej únii. Výbor uzatvára, že táto rovnováha sa nedosiahla, keďže neprimerane veľká časť legislatívy sa sústreďuje na bezpečnosť.

1.3 Finančný rámec Haagskeho programu na obdobie rokov 2007-2013 pozostáva z nasledujúcich častí:

1.3.1 Solidarita a riadenie migračných tokov (2)

1.3.2 Bezpečnosť a ochrana slobôd (3)

1.3.3 Základné práva a spravodlivosť (4)

1.4 EHSV sa domnieva, že nerovnováha medzi troma zložkami slobody, bezpečnosti a spravodlivosti sa odráža aj vo finančnom výhľade, keďže najväčšia časť rozpočtu pripadá na bezpečnosť.

1.5 Päťročný akčný program je úzko prepojený s ďalšími programami a návrhmi v oblasti slobody, bezpečnosti a spravodlivosti, napr. s nedávnym akčným plánom EÚ pre drogy.

1.6 EHSV má v úmysle pristupovať k Haagskemu programu a trom rámcovým programom ako k celku, v snahe ovplyvniť výsledný obsah programu.

1.7 Dôraz sa kladie na zlepšenie spolupráce medzi vládami členských štátov ako aj medzi členskými štátmi a príslušnými agentúrami a službami EÚ, ktoré sú zaangažované v problematike vnútornej bezpečnosti. Európska komisia má za úlohu sledovať účinnosť rôznych plánov, programov a návrhov. To je v súlade s princípom subsidiarity podľa článku 5 Zmluvy o ES.

2. Všeobecné poznámky

2.1 Európsky hospodársky a sociálny výbor berie na vedomie, že oznámenie Európskej komisie, ktoré stanovuje rámcový program „Základné práva a spravodlivosť“, je súčasťou jednotného súboru návrhov, ktoré majú za cieľ primerane podporiť Haagsky program v rámci finančného výhľadu na rok 2007.

2.2 EHSV berie tiež na vedomie, že Komisia sa zameriava na zjednodušenie a racionalizáciu existujúcej finančnej podpory v oblasti slobody, spravodlivosti a bezpečnosti, a tým umožňuje väčšiu flexibilitu pri rozdeľovaní priorít a zvyšovaní celkovej transparentnosti.

2.3 EHSV považuje za dôležité, aby medzi členskými štátmi bola konzistentnosť, čo sa týka zásad demokracie, rešpektovania základných práv a slobôd a princípov právneho štátu. Je to zvlášť dôležité vzhľadom na pokračujúce rokovania EÚ s kandidátskymi krajinami na ceste k ďalšiemu rozšíreniu.

2.4 EHSV však vyjadruje určité obavy, keďže návrh Komisie prichádza v období veľkej neistoty v EÚ. Nakoľko základom Haagskeho programu má byť Zmluva o Ústave, z terajšej situácie nevyhnutne vyplývajú dôsledky, ktorým sa bude musieť venovať pozornosť.

2.5 Okrem toho všeobecný program pozostáva zo štyroch špecifických programov. Je otázne, či niektoré generálne riaditeľstvo Európskej komisie má prehľad o všetkých aspektoch tejto zvláštnej politickej oblasti. EHSV sa preto pýta, či sú k dispozícii všetky primerané monitorovacie, riadiace a hodnotiace systémy na účinné zhodnotenie programu.

2.6 Finančný výhľad na obdobie rokov 2007-2013 bol odsúhlasený, ale celkový rozpočet (Výdavková kapitola 3A – Sloboda, bezpečnosť a spravodlivosť) bol znížený o 524 miliónov EUR zo 7 154 miliónov na 6 630 miliónov. EHSV je presvedčený, že to spôsobuje neistotu, čo sa týka rozpočtu 543 mil. EUR, ktoré Komisia určila na program „Základné práva a spravodlivosť“ v tomto období a rozdelenia tohto rozpočtu medzi tri rámcové programy, ktoré ešte musí byť určené s konečnou platnosťou. EHSV si preto nie je istý, ako sa výsledky rokovaní prejavia na špecifických programoch a činnostiach v rámci celkového programu.

2.7 EHSV je presvedčený, že návrh Komisie neberie dostatočne do úvahy zásady subsidiarity stanovené v článku 5 Zmluvy o ES, nakoľko sa zdá, že nie sú dostatočne zohľadnené okruhy problémov, ktoré možno najlepšie riešiť na národnej, regionálnej a miestnej úrovni v spolupráci s príslušnými sociálnymi partnermi.

2.8 EHSV dôrazne odporúča, aby sa tento návrh odložil dovtedy, kým sa nevyjasnia jeho právne a finančné podklady. Výbor navrhuje, aby sa v medziobdobí pokračovalo v doterajšom spôsobe prístupu k programom v oblasti slobody, bezpečnosti a spravodlivosti, až kým sa nevyjasní terajšia situácia.

3. Konkrétne poznámky o financiách a programoch

3.1 Finančné zdroje

V texte návrhu Európskej komisie je nejednoznačnosť medzi uvádzanými finančnými prostriedkami, ako to možno vidieť v nasledujúcej tabuľke. Európska komisia to vysvetlila tak, že čísla sú správne, len sú prezentované rozdielnym spôsobom. Výbor konštatuje, že v texte nie sú tieto rozdiely nijako vysvetlené. Na strane 38 anglickej verzie textu je však chyba. EHSV je presvedčený, že finančné prostriedky by sa mali prezentovať jasne a konzistentne. Túto nekonzistentnosť je potrebné odstrániť, lebo presnosť a jednoznačnosť je práve taká dôležitá ako zjednodušenie a transparentnosť, čo sú ciele vytýčené v návrhu Európskej komisie.

Finančné zdroje 2007-2013 strana 9 strany 17 a 27 strana 35 strana 51 strany 67 a 81 Celkom 543 týka sa len angl. verzie – s.38: 5439 Základné práva a občianstvo 93,8 96,5 Občianskoprávna justícia 106,5 109,3 Trestnoprávna justícia 196,2 199 Boj proti násiliu 135,4 138,2 Administratíva 11,1

3.2 Všeobecný program „Základné práva a spravodlivosť“

3.2.1 EHSV berie s potešením na vedomie, že Európska komisia si uvedomuje napätie medzi zárukou základných práv jednotlivca a plnením základných povinností zo strany členských štátov Únie v oblasti slobody, bezpečnosti a spravodlivosti, keďže diskusie o týchto otázkach sa vedú na všetkých úrovniach od jednotlivých občanov až po byrokratov EÚ.

3.2.2 Pokiaľ ide o základné práva, Európska komisia žiada zosúladenie opatrení proti rasizmu, xenofóbii a antisemitizmu a na ich potlačenie odporúča väčšiu podporu multikulturálneho dialógu a dialógu medzi náboženstvami.

3.2.3 EHSV chváli Európsku komisiu za tento výrok, ale domnieva sa, že nezohľadňuje v dostatočnej miere súčasnú situáciu v EÚ. Medzinárodná helsinská federácia pre ľudské práva (International Helsinki Federation for Human Rights – IHF) vydala v marci 2005 správu, v ktorej sa hovorí, že moslimovia v Európe čelia od útokov z 11. septembra 2001 rastúcej diskriminácii. Aaron Rhodes, riaditeľ IHF povedal, že „v období od 11. septembra 2001 je moslimská menšina vystavená narastajúcej nedôvere a nepriateľstvu. Ako sa zintenzívňoval boj proti terorizmu a ako sa pociťovaná hrozba náboženského extrémizmu stávala hlavnou témou verejných diskusií, tak sa stupňovali aj už existujúce predsudky a moslimovia sa cítia stále viac stigmatizovaní na základe svojej viery.“ (5)

3.2.4 EHSV preto odporúča, aby sa spomínaný bod doplnil o islamofóbiu, aby sa tým zdôraznila potreba vyrovnať sa s touto zvláštnou formou rasizmu, pri ktorej sa spája kultúra s náboženstvom.

3.2.5 EHSV konštatuje, že boj proti násiliu je jedinou oblasťou, v ktorej neexistuje agentúra, ktorá by umožňovala synergiu. Odporúča preto Európskej komisii, aby preskúmala, aký systém by sa mal zaviesť, aby boj proti násiliu vo všetkých podobách nezostával ako priorita zanedbávaný.

3.2.6 EHSV okrem toho považuje za veľký nedostatok fakt, že sa program „Základné práva a spravodlivosť“ neskoordinoval s novým „Inštitútom pre rovnosť pohlaví“. Výbor preto odporúča, aby sa v tejto súvislosti prijal osobitný cieľ, ktorý by umožnil, aby tento prípad nastal, keď sa inštitút otvorí v roku 2007.

3.3 Boj proti násiliu ako aj prevencia drog a informácie o nich

3.3.1 Na zasadnutí Európskej rady v júni 2005 bol zvlášť privítaný akčný plán proti drogám (2005-2008) v rámci drogovej stratégie (2005-2012). Toto zasadnutie sa sústredilo na akčný plán proti drogám ako aj na boj proti terorizmu.

3.3.2 EHSV víta toto zameranie, ale obáva sa možného rizika, že otázky násilia voči deťom, ženám a mladým ľuďom a obchodu s ľuďmi s cieľom sexuálne ich vykorisťovať sa dostanú do úzadia, keďže tie sú spojené s bojom proti zneužívaniu drog a proti obchodu s ľuďmi, a predovšetkým preto, lebo schvaľovanie rozpočtu a rozdelenie prostriedkov medzi jednotlivé programy ešte nebolo ukončené.

3.3.3 EHSV odporúča, aby sa vytvoril samostatný cieľ s vlastným rozpočtom na boj proti násiliu. Tým by sa zabezpečilo prideľovanie prostriedkov podľa príslušných priorít a zvýšila by sa transparentnosť.

3.3.4 Výbor víta, že sa uznáva, že boj proti násiliu nie je len problémom v oblasti zdravotníctva, ale aj súčasťou ochrany základných práv a slobôd, ktoré sú zakotvené v Charte základných práv a slobôd.

3.3.5 EHSV odporúča, aby sa v rámci osobitného cieľa pre celý program jasne stanovilo, že boj proti násiliu vo všetkých formách explicitne zahŕňa aj obchod s ľuďmi s cieľom sexuálneho zneužívania. Je to dôležité, lebo boj proti pašovaniu ľudí má cezhraničný aspekt, a preto je v tejto oblasti nevyhnutne potrebná a vhodná stratégia a akčný plán EÚ.

3.3.6 Cieľové skupiny (článok 6) treba presnejšie definovať vzhľadom na boj proti násiliu, najmä keď ide o pridanú hodnotu EÚ, inak vzniká riziko porušenia princípu subsidiarity.

3.3.7 Podľa názoru EHSV by sa aj úradníci pohraničnej kontroly mali považovať za cieľovú skupinu, keďže majú dôležitú úlohu pri odhaľovaní distribučných kanálov využívaných na pašovanie ľudí a drog.

3.3.8 EHSV považuje za nešťastné riešenie, že boj proti násiliu páchanému na ženách, mladých ľuďoch a deťoch je väčšinou zrejme ponechaný len na mimovládne organizácie podporované programom Daphne. Výbor by si želal, aby sa členské štáty výraznejšie venovali riešeniu týchto otázok prostredníctvom všetkých legislatívnych a rozpočtových nástrojov bez toho, aby to ovplyvnilo finančné prostriedky mimovládnych organizácii. Spolupráca mimovládnych organizácií, EÚ a orgánov členských štátov má naďalej rozhodujúcu úlohu pri odstraňovaní sexuálneho vykorisťovania a sexuálneho zneužívania. EHSV by uvítal spoluprácu členských štátov a agentúr mimovládnych organizácií pri zvyšovaní verejného povedomia o týchto otázkach a pri výmene osvedčených postupov.

3.4 Základné práva a občianstvo

3.4.1 EHSV víta snahu vytvoriť „skutočnú kultúru základných práv“ medzi všetkými národmi Európy, ktorá je zameraná na podporu Charty základných práv a slobôd a má informovať všetkých občanov o ich právach, vrátane tých, ktoré získali ako občania Európskej únie.

3.4.2 EHSV víta uznanie osobitnej úlohy aktérov občianskej spoločnosti v súvislosti so základnými právami a ich upevňovaním. Výbor vníma podporu občianskej spoločnosti v nových členských štátoch EÚ ako prioritu. V tomto kontexte EHSV potvrdzuje svoje odhodlanie zohrať aktívnu úlohu v tejto oblasti.

3.5 Špecifické programy – trestnoprávna justícia a civilná (občianskoprávna) justícia

3.5.1 EHSV podporuje a podnecuje justičnú spoluprácu v oblastiach, v ktorých členské štáty EÚ prijali spoločné priority, napr. boj proti terorizmu. Vyzýva preto Komisiu, aby pokračovala vo svojom úsilí o dosiahnutie solidarity a harmonizácii s cieľom vytvoriť európsky priestor spravodlivosti, aj napriek určitému nesúladu v právnych systémoch členských štátov.

3.5.2 Aj keď napríklad v občianskych veciach sa chápanie a vymedzenie určitých pojmov, ako nedbalosť, povinná starostlivosť a zanedbanie povinnej starostlivosti, dobrá viera, zmluvná chyba alebo zodpovednosť v jednotlivých členských štátoch odlišuje, tento fakt by sa nemal považovať za prekážku pri pokračovaní v iniciatívach na približovanie legislatív, ak budú dodržané princípy subsidiarity a proporcionality. Komisii sa to darí veľmi úspešne realizovať za výslovnej pomoci výboru.

3.5.3 Aj úloha súdnictva v jednotlivých členských štátoch sa môže vzájomne veľmi líšiť, keďže niektoré pracujú vo federálnom rámci s kodifikovanou ústavou a iné nie. EHSV vyjadruje podporu Komisii, aby naďalej posilňovala existujúce mechanizmy občianskeho procesného práva ako aj vytváranie nových mechanizmov a snažila sa o ich harmonizáciu pre prípad cezhraničných, ale aj vnútorných sporov.

3.5.4 Napriek uvedeným problémom trestnoprávne orgány členských štátov veľmi úzko spolupracujú v boji proti vážnym trestným činom, ako pašovanie drog, obchod s ľuďmi s cieľom sexuálneho zneužívania a obchod s ľuďmi kvôli pracovnému vykorisťovaniu.

3.5.5 Existuje veľa príkladov dobrej spolupráce, ktorá prebieha medzi vyšetrovateľmi, prokurátormi a členmi súdnictva. EHSV vyzýva, aby sa týmto orgánom dali k dispozícii prostriedky na ďalší rozvoj tejto spolupráce.

V Bruseli 19. januára 2006 Predsedníčka Európskeho hospodárskeho a sociálneho výboru Anne-Marie SIGMUND

(1) Stanovisko EHSV na tému „oznámenie Komisie Rade a Európskemu parlamentu – Haagsky program: Desať priorít na nasledujúcich päť rokov – Partnerstvo pre európsku obnovu v priestore slobody, bezpečnosti a spravodlivosti“ (KOM(2005) 184, konečné znenie – spravodajca: pán Pariza) (Ú. v. EÚ C 28 z 3.2.2006).

(2) Ú. v. EÚ C 294 z 25.11.2005, (spravodajkyňa: pani Le Nouail-Marlière).

(3) Ú. v. EÚ C 294 z 25.11.2005, (spravodajca: pán Cabra de Luna).

(4) Ú. v. EÚ C 294 z 25.11.2005, (spravodajkyňa: pani King).

(5) Správa IHF (dostupná len v angličtine) Intolerance and Discrimination against Muslims in the EU – Developments since September 11 (Netolerancia voči moslimom a ich diskriminácia v EÚ – vývoj po 11. septembri) zahŕňa vývoj v jedenástich členských štátoch: Rakúsko, Belgicko, Dánsko, Francúzsko, Nemecko, Grécko, Taliansko, Holandsko, Španielsko, Švédsko a Spojené kráľovstvo.